Casa Torre de Pazos Figueroa

A Casa Torre de Pazos Figueroa é un edificio histórico do século XVI, un palacete urbano de estilo renacentista plateresco que forma unidade arquitectónica coa Casa Torre de Ceta e Arines. Está situado na zona antiga de Vigo, na Praza de Almeida, 4.

 Historia 
O palacete urbano da Familia Pazos Figueroa foi construído no século XVI, sendo o segundo edificio civil máis antigo de Vigo, despois da Casa de Ceta e Arines (século XV), coa que forma unidade arquitectónica. Os dous edificios, xuntos e contiguos, conforman a sede do Instituto Camôes de Cultura Portuguesa en Vigo.

Os dous inmobles foron declarados Monumento Histórico-Artístico en 1946.

Uxío Reinoso Maset, seguindo a obra de 1589 de Juan de Ocampo, formula a hipótese de que este edificio fose construído entre 1495 e 1510 coas riquezas conseguidas por María Alfonso de Pazos Figueroa na fabricación de téxtil e o comercio marítimo desta e outras mercadorias.

No ano 1997, o arquitecto Alfonso Penela realizou a rehabilitación do conxunto partindo de tres edificios en ruínas. O conxunto arquitectónico quedou formado por unha torre, a casa e unha pequena construción posterior. A isto incorporouse un pequeno elemento de acceso ao interior. A rehabilitación recibiu o premio Irmáns Gómez Román.

 Construción e estilo 
O arquitecto Xaime Garrido Rodríguez, no seu libro A arquitectura en Pedra en Vigo indentifícaa como "estilo plateresco, variante española do renacentista” con “influencia portuguesa”Garrido Rodríguez, Jaime, 2000: A arquitectura da Pedra en Vigo, Vigo, Construcións Castro, p. 145., sendo a súa decoración máis abundante que a Casa de Ceta e Arines coa que forma o conxunto arquitectónico.

Consta de tres andares. Na terceira planta, a casa recibe decoración plateresca no lintel e xambas do van central, con dous escudos renacentistas a cada lado e unha inscrición no lintel. Nesta mesma planta destaca un gran balcón, ricamente decorado, que descansa sobre unha repisa con molduras. Na segunda planta destacan os arcos conopiais das fiestras, tamén decorados con motivos platerescos e con clara influencia portuguesa na súa decoración mixilínea.. Na cornixa destaca a presenza de gárgolas para desaugadoiro da auga de choiva.

No  lintel que se sitúa nunha das xanelas pódese recoñecer a inscrición: "Fernamdus me fecit" (Fernando fíxome), nome que pode referirse ao arquitecto do edificio.

 Galería de imaxes 

 Notas 

 Véxase tamén 

 Bibliografía 

  (2000): Arquitectura da pedra en Vigo. Produción Galaxia, edición Construciones Conde, Vigo. ISBN 84-605-9897-7.

 Outros artigos 

 Casa Torre de Ceta e Arines
 María Alfonso de Pazos Figueroa

 Ligazóns externas 
 Casa de Ceta y Casa de Pazos y Figueroa na páxina Arquitectura de Vigo .
 Casa de Pazos e Figueroa en Turgalicia.
 Proxecto ARGA
 Casa Torre de Pazos Figueroa no programa Un país mágico-Vigo na páxina de RTVE. (minuto 45:25)

Categoría:Pazos de Vigo